b'\n_START_ARTICLE_\nNikita Zaitsev\n_START_SECTION_\nSeuraura\n_START_PARAGRAPH_\nZaitsev on MHK Krylja Sovetovin kasvatti. H\xc3\xa4n pelasi seuran miesten joukkueessa ensimm\xc3\xa4iset pelins\xc3\xa4 Ven\xc3\xa4j\xc3\xa4n toiseksi korkeimmalla sarjatasolla Vys\xc5\xa1aja Ligassa kaudella 2008\xe2\x80\x932009. Sibir Novosibirsk varasi Zaitsevin koko kaikkien aikojen ensimm\xc3\xa4isen KHL:n varaustilaisuuden nelj\xc3\xa4nten\xc3\xa4 pelaajana kes\xc3\xa4ll\xc3\xa4 2009. H\xc3\xa4n siirtyi joukkueeseen heti seuraavaksi kaudeksi 2009\xe2\x80\x932010, jolloin Zaitsev teki 40 runkosarjaottelussa yhden sy\xc3\xb6tt\xc3\xb6pisteen. Kaudella 2010\xe2\x80\x932011 h\xc3\xa4n teki 39 runkosarja- ja nelj\xc3\xa4ss\xc3\xa4 playoff-ottelussa kaksi sy\xc3\xb6tt\xc3\xb6pistett\xc3\xa4. Loppukaudella Zaitsev vahvisti my\xc3\xb6s nelj\xc3\xa4n playoff-ottelun verran sarjatasoa alempana VHL-joukkue Zauralje Kurgania. Kaudella 2012\xe2\x80\x932013 h\xc3\xa4n teki KHL:n yhden kauden piste-enn\xc3\xa4tyksens\xc3\xa4 tehoilla 7+11=18._NEWLINE_Kaudeksi 2013\xe2\x80\x932014 Zaitsev siirtyi kolmivuotisella sopimuksella TsSKA Moskovaan. H\xc3\xa4n oli tehoilla 4+8=12 joukkueen tehokkain puolustaja Georgi Mi\xc5\xa1arinin kanssa. Zaitsev edusti TsSKA:ta kauden aikana my\xc3\xb6s Spengler Cupissa, jonka finaaleissa joukkue kuitenkin h\xc3\xa4visi Gen\xc3\xa8ve-Servette HC:lle lukemin 3\xe2\x80\x935. Kaudella 2014\xe2\x80\x932015 h\xc3\xa4net valittiin KHL:n viikon puolustajaksi 28. syyskuuta ja 16. marraskuuta 2014. Kaudella 2015\xe2\x80\x932016 Zaitsev valittiin tammikuussa pelattuun KHL:n t\xc3\xa4hdist\xc3\xb6otteluun. H\xc3\xa4n oli pudotuspelien tehokkain puolustaja ja valittiin kauden p\xc3\xa4\xc3\xa4tteeksi sarjan t\xc3\xa4hdist\xc3\xb6kent\xc3\xa4lliseen.'